Сирием къикIыжа сабийхэм я «Адыгэ псысэхэр»
КъБР-м и Лъэпкъ музейм къыщызэIуахащ сабийхэм я сурэтхэм я гъэлъэгъуэныгъэ.
Адэжь хэкум и уэрэд бзухэм къраш. Сурэтыр зыщIар Исмэхьил Линэщ.
«Дыгъэ» IуэхущIапIэм Сирием къикIыжа адыгэ сабийхэм мазэ зыбжанэ хъуауэ сурэт щIынымкIэ, анимацэмкIэ мастер-классхэр ядригъэкIуэкIащ. Дерсхэм къапэкIуаращи, цIыкIухэм я Iэдакъэ къыщIэкIащ хуабагъ къызыпкърыкI, лъэпкъым и хабзэ, щэнхабзэ, хьэл-щэн къэзыIуатэ сурэтхэр.
Зэхыхьэр къызэзыгъэпэщахэм я фIэщ мэхъу сабийхэм я сурэтхэм Сирием къикIыжахэмрэ республикэм щыпсэухэмрэ я гур нэхъри зэрызэришэлIэнур.
«Адыгэ псысэхэр» гъэлъэгъуэныгъэр игъэбжьыфIащ «Хьэтхэр» ансамблым.
